朱一桂

朱一桂（），字廷萼，號月樵，江西饒州府浮梁縣人，明朝政治人物。

 生平 
萬曆七年（1579年）己卯科江西鄉試舉人。萬曆二十年（1592年），登壬辰科第三甲第二十四名進士，吏部觀政，六月授婺源知县，二十七年丁憂。三十七年行取兵科给事中，三十八年差管太倉，三十九年補管皇城，四十一年轉湖廣上江防道右參議，四十三年因病在籍調理。泰昌元年（1620年）起太僕寺少卿，天啓元年升右通政，二年升南太常寺卿，五年仕至刑部右侍郎。六年出爲南京都察院右都御史，不久冠带閑住。崇禎初，詔復原官，四年六月卒，年七十有五。赠兵部尚书，赐祭葬。《南昌府志》：朱一桂，字廷萼，浮梁人。万歴进士，授婺源知县，惠政茂著，行取兵科给事中，转湖广江防参议，积官刑部右侍郎。中立不阿，出为南都察院右都御史，冠带閑住。崇祯初，诏复原官，未任随卒，赐祭葬。《明史》：朱一桂，字廷芳，一字廷萼，北隅人。万历壬辰进士，授婺源知县，清介自持，莅任七年，吏畏民怀。行取后，继丁内外艰。万历三十七年，始实授兵科给事中。正直敢言，论朝廷之阙失，通阁部之否隔，辨时事之欺罔，虑川陇之反侧。皆深切事情。四十年旱，上疏陈时弊，其日甘霖大沛，人曰：“此朱公雨也。”值册封鲁藩之差事竣，具疏缴节，以疾请休，不允。转湖广右参议。又以延镇捷功，加俸赐金。寻请告归。光宗即位之四日，特召为太仆寺少卿。厘剔奸弊，马政一清。天启元年，升右通政。议政事不合，因请就南，以为南京太常寺卿，不就。五年五月，召为刑部右侍郎。六年三月，始入京受事。熹宗望见，问曰：“彼长而髯者何官？”近侍以侍郎对。上曰：“好个侍郎。”时魏珰窃柄，使其党来言，□嘱附己可大用，不答。同尚书徐兆魁、左侍郎沈演平反李承恩、李应蛟之狱，忤忠贤意，出为南京右都御史。未几，忠贤又称承恩等营求脱罪，连参兆魁等纵容司官卖法。一桂以事同一体，上疏认罪求罢。忠贤益怒，出中旨：“朱某着冠带闲住。”七年，珰焰益张，天下争建生祠。郡邑以台檄敛金，坚执弗署，遂寝其事。后治建祠之罪，江省独免。咸多其持正之力焉。崇祯元年复原官。四年六月卒，年七十有五。赠兵部尚书，赐祭葬。一桂性宽恕，能容物，尤好引掖后进。中立不阿，识者谓有古大臣风。有文集十卷。祀乡贤。

 家族 
曾祖朱重光；祖父朱子忠，生员；父朱天祥。

参考文献

Category:朱姓
Category:明朝婺源縣知縣
Category:明朝兵科给事中
Category:明朝湖廣布政使司參議
Category:明朝太僕寺少卿
Category:明朝右通政
Category:南京太常寺卿
Category:明朝刑部右侍郎
Category:南京右都御史
Category:浮梁人